text: Voldsom natlig brand i villa
  14 april 2017 kl. 04.52
  En villa i Tinglev er natten til langfredag blevet ramt af en voldsom brand. Efterslukningen er stadig i gang til morgen. 
  Branden blev opdaget af forbipasserende på Gammel Åbenråvej i Tinglev klokken 00.45. Der var ingen beboere eller andre i huset, da branden blev anmeldt.
  - Flammerne havde godt fat - og tilbagemeldingen til os er, at villaen på det nærmeste er nedbrændt, siger vagtchef Ivan Gohr Jensen, Syd- og Sønderjyllands Politi, til TV SYD langfredag morgen.
  Mandskab fra Brand & Redning Sønderjylland slukkede ilden med assistance fra brandværnene i Bylderup-Bov og Bolderslev samt mandskab og materiel fra stationerne i Aabenraa og Haderslev.
  Se mere her på localeyes.dk
  Langfredag morgen var efterslukningsarbejdet fortsat i gang på Gammel Åbenråvej i Tinglev. Senere skal politiets teknikere forsøge at finde frem til en brandårsag.
  
  